
Unum ovile et unus pastor. 
Unu ŝafejo kaj unu paŝtanto. 
(JOH., X, 16.) 


ESPERO KATOLIKA 


INTERNACIA MONATA GAZETO, OFICIALA ORGANO de l. K.U.E. 


KONVERTIĜO 


de Anglikanaj “Monaĥoj kaj Monaĥinoj. 

Antaŭ ne multaj semajnoj okazis la konvertiĝo de la 
monaĥoj de la insulo Caldey, ĉe la suda marbordo de 
Kimrujo, kaj ankaŭ de la monaĥinoj de la Abatejo de 
Sankta Brigido apud Millford Haven en la sudokcidenta 
angulo de la sama lando (Kimrujo). 

[li ambaŭ estis gemonaĥoj Anglikanaj, vivintaj (kaj an- 
koraŭ vivantaj) laŭ la regulo de Sankta BENEDIKTO. 

Aliaj ordenoj en la Anglikana Eklezio sin starigis sen 
la aprobo, kaj kelkatoje kontraŭ la volo de la Episkoparo, 
sed la monaĥoj de Caldey havis la aprobon de la Ĉef- 
episkopo de Canterbury — D-ro TEMPLE, la Primato de 
tuta Anglujo — de la Cefepiskopo de York, la Primato 
de Anglujo, kaj de aljaj. Ili portadis la vestaĵon kaj viv- 
adis laŭ la regulo plej severa de S-ta BENEDIKTO. lli uzis 
la Brevieron kaj Misalon, kiuj estis aprobitaj de la Sankta 
Seĝo por la katolikaj Benediktanoj; kaj antaŭ ĉio mi kre- 
das, ke mi estas prava dirante, ke ili eĉ allasis la Dian 
Superecon de la Papo. 

De ĉio tio Ĉi oni povas vidi ilian simpatiemon kun ni, 
katolikoj, kaj ilian sincerecon kaj grandan fervoron. Sed 

ii tre akre sentis sian isolecon. Ili sentis, ke ili vivadis 
tute solaj kaj apartigitaj. La katolikoj, de kies Eklezio ili 
elĉerpadis sian spiritan nutraĵon, ne volis akcepti ilin, kaj 
iliaj samreligianoj ĉiam ilin suspektis. Do dum la granda 
fasto de la lasta jaro (1912) post longa pripensado kaj 
senĉesa preĝado ili decidis, ke ia estreco de la flanko de 
la Episkoparo estas necesa por sia -ekzistado kiel monahĥ- 
aro. Laŭe ili petis de la nuna Ĉefepiskopo de Canterbury 
(jam mortis D-ro TEMPLE), ke li favordonu al ili sian 
gvidadon kaj estrecon. Ŝajnas, ke la Ĉefepiskopo ne volis 
tion fari; almenaŭ laŭ lia konsilo ili petis la saman favo- 
ron de D-ro GORE — la Episkopo de Oxford. D-ro GORE, 
antaŭ ol konsenti ilin estri kaj supervidi, sendis D-ron 
DARVEL STONE kaj S-ron IREVELLYAN por inspekti kaj 
ekzameni la Caldey”an monaĥejon. Ricevinte ilian raporton 
li skribis al la Abato, Dom Aelsed CARLYLE, postulante 
ke, antaŭ ol konsenti pri estreco kaj supervido, kvar kon- 


-diĉoj devas esti de ili nepre plenumitaj: — l-e ke la 
bieno .de la monaĥejo fariĝu laŭleĝe la posedaĵo de la 
Anglikana Eklezio; 2-e ke la monaĥoj — [pastroj- aŭ 


havantaj ordenon (in orders)] uzu la liturgion de la 
„Libro de Komuna Preĝo” kaj diru Matutinon kaj Vesper- 
himnon laŭmaniere de la Anglikana Eklezio; 3-e ke la 
kutimoj de la Elmontro kaj Beno de la plej Sankta Sa- 
kramento estu forigataj; kaj 4-e ke la doktrinoj de la 
Senmakula Koncepciono kaj de la Korpa Asumpcio de 
Nia Sinjorino — S-ta Maria — estu forstrekitaj de iliaj 
Brevieroj kaj Misaloj. | 

Nun, inter la Episkopo kaj Abato trapasis multe da 
korespondado. Ci tiun korespondadon, laŭ peto de la 
Abato, ĉiu monaĥo ekzamenis aparte kaj (ekzameninte) 
esprimis skribe sian opinion pri la jena demando: „Kion 
fari nun?” 

La 18-an de Februaro, la Abato unue, kaj ĉiu monaĥo 
poste, legis siajn opiniojn, kiuj estis praktike unuanime 
jenaj — „ke la postuloj de la Episkopo plene klarigis al 
ili, ke ilia kredo, kaj religiaj ekzercoj, ne povas esti apro- 
bitaj en la Anglikana Eklezio, kaj ke do, ili devas eniri 

en la Katolikan Eklezion.” Sekve la frataro skribis al la 
Episkopo, sciigante al li, ke kun bona konscienco ili ne 
povis obei aŭ plenumi liajn postulojn. Al ĉi tiu letero 
signis siajn nomojn 27 el la monaĥoj — preskaŭ ĉiuj. La 
22-an de Februaro ili skribis al Dom BEDE CAMM, kato- 
„dika Benediktano, petante ke li venu al Caldey por ilin 
helpi. La fina rezultato estas, ke preskaŭ ĉiuj la monaĥoj 
en Caldey fariĝis Katolikoj. La sama rezultis en la mona- 
hejo de S-ta BRIGIDO apud Millford Haven. Do — „Laus 
Deo”. Sed imagu la animstaton de miloj da Anglikanoj, 
kiuj firme kredas la samajn doktrinojn pro kiuj la monaĥoj 
de Caldey estas devigitaj forkuri de la Protestanta Eklezio. 
Katolikoj — viajn preĝojn!! 
Patrick PARKER. 
Kilmyhall, Ferns. Ireland. 


a ————————— 


PRI KRISTANA REUNUIĜO. 


Parolado, farita en Nia Unua Katolika Kongreso en 
Paris, Aŭgusto 1910, de S-ro A. H. NANKIVELL. 


Antaŭa klarigo. 


Pro diversaj kaŭzoj ni prokrastis presigi tiun ĉi altinteresan 
paroladon. Sufiĉas memorigi al niaj legantoj, ke la oficiala 
kaj kompleta Raporto, anoncita post nia „Unua”, pro man- 
ko da subskribintoj, ĝis nun ne aperis. En „Nia Tiia” oni 
decidis iom post iom presigi en E. K. la diversajn kaj tre 
gravajn paroladojn, faritajn dum niaj tii unuaj kongresoj. 

Tiu bela kaj klera parolado de S-ro NANKIVELL havas spe- 
cialan valoron, kaj certe kortuŝos niajn legantojn, kiam ni 
sciigas al ili, ke du jarojn post la unua kongreso ĝia sim- 
patia aŭtoro, forlasante sian situacion en la Anglikana 
Eklezio, konvertiĝis al la Katolika Eklezio, kaj sin submetis 
kun sia pia edzino, al tiu „Cathedra Petri”, kiun li jam 
amis kaj honoris, kiam li ne ankoraŭ ricevis la plenan lumon 
de la S-ta Spirito. 

Eble, se li devus denove pritrakti la saman temon, li 
iome ŝanĝus sian tezon. Sed estas mirinde konstati, ke 
jam lia parolado kaj la parolado de sia amiko S-ro Spencer 

JONAs estas preskaŭ tute ortodoksa, kaj, se Oni esceptas 
unu aŭ du frazojn, ĝi povus esti verkita de katolika verkisto. 

Laŭ ni, tia bela verko devas naski ĉe la animo de ĉiu 
katoliko du pensojn pri la graveco de Esperanto je la kato- 
lika vidpunkto. 

l-e. La internacia lingvo sole donas la okazon sciigi al la 
mondo la gravecon de la Romema movado, kiu ekzistas en 
la sino de la Anglikana Eklezio. Ni estas certaj, ke neniu 
ne-angla katoliko eĉ suspektis, ke en la Eklezio starigita 
de Henriko VIII kaj Elisabeth, kiu mortigis tiom da Martiroj, 
kiujn la krista Eklezio honoras kiel sanktulojn, enhavas nun 
centojn, eble milojn da infanoj, kiuj nun kore kaj anime 
laboras por la reunuiĝo kun la S-ta Roma Seĝo. 


2-e. Esperanto ne nur malkovris al la katolika mondo 
tiun ĝojan fakton, ĝi ankaŭ multhelpas al la realigo de tiu 
reunuiĝo. Ni povas certigi al niaj legantoj, ke, de post tri 
jaroj, multaj el niaj karaj disiĝintaj gefratoj (inter ili pluraj 
pastroj) eniris la kristan Eklezion dank' al interrilatoj eblig- 
itaj per Esperanto. La sankta celo de la reunuiĝo de la 
kristanaro estas helpata ĉu per la reveno de societoj („cor- 
porate reunion”) kiel ni vidas antaŭ 3 jaroj en Ameriko, 
kaj tiun ĉi faron en Caldey en Anglujo, ĉu per la konvert- 
iĝo de individuoj, ekzemple la aŭtoro de tiu ĉi parolado; 
kaj ni havas la konvinkon, ke Esperanto estas rimedo 
donata, same kiel ĉiu bona ilo, de Dio mem, por ke ni uzu 
ĝin al la plej granda gloro de Dio kaj al la savo de la 
homaj animoj. 

Ho! tiel granda estos la respondeco de tiuj katolikoj, 
kiuj malestimas aŭ eĉ kontraŭstaras tian armilon, kaj 
tiel (senintence) malhelpas la revenon de multaj animoj 
al ilia vera Patrino: la S-ta Eklezio. Ili ĵetas barilon 
kontraŭ la plenumo de la volo de Kristo, vidi sur la 
tero „Unu ŝafejon kaj unu Paŝtiston”. 


La Direkcio de E. K. 


Pri kristana Reunuiĝo. 


Mi simple ne povas esprimi al vi la sentojn de mia 
koro, kiel mi respondas al la invito tiel ĝentila, tiel unika, 
tiel „senprecedenta? de via estimata Prezidanto. Mi venas 
paroli al vi kiel ano de la Anglikana Eklezio, Eklezio 
malfeliĉe disigita de la via per la perforto de reĝoj kaj 
ŝtatministroj sen la konsento (kiel mi kredas) de pastroj 

aŭ laikoj. Mi kuraĝas memorigi al vi, ke tiu eklezio, eĉ 
en la tempo de tiu-ĉi bedaŭrinda skismo, kaj meze de 
multaj malĝojoj, neniam ĉesis kreskiĝi kaj plimultiĝi, nen- 
iam ĉesis produkti klerajn kaj kapablajn kaj noblajn virojn. 
Ekzemple en la lasta jarcento ni havis la honoron doni 
al vi du eminentajn kardinalojn. “) Tion mi kompreneble 
ne diras por fanfaroni, sed mi deziras klarigi al vi mian 
konstantan konvinkon, ke spite ĉio la Anglikana Eklezio 
estas samtempe tro kara kaj tro potenca por forĵeti ĝin 
kun malestimo. 

Nun mi tre volus paroli pri mia lando kaj mia eklezio: 
sed hodiaŭ estas mia agrabla devo legi al vi la vortojn 
de persono multe pli interesa ol mi. La pastro, kies vor- 
tojn mi proponas legi, estas tre sindonema Anglikano, kiu 
estas unu el la estroj de la Roma partio en la Anglikana 
Eklezio, kaj Prezidanto de la „Societo de S. Tomaso de 
Kantuario”. Sed antaŭ la legado de lia verketo mi petas 
permeson diri mallonge tion, kion mi pensas kaj esperas 
pri la afero. 

Unue, mi pensas, ke la nuna stato de la kristanaro 
estas simple plorinda kaj hontinda, ĉar ĝi estas evidente 
kontraŭ la esprimita volo de Kristo, kiu preĝis por videbla 
unueco, kian la mondo povas vidi. Mi estas certa, ke 
niaj malfeliĉaj dividoj estas unu el la ĉefaj kaŭzoj de ne- 
kredeco kaj de nereligia ŝtatedukado de infanoj. 

Plie, mi opinias, ke nenia unueco estas ebla aŭ utila aŭ 
dezirinda, kiu ne ampleksas en sia rondo la Rom-katolikan 
Eklezion, ĉar estus tute ridinde, se ni forigus de nia pro- 
jekto de reunuiĝu la plej gravan parton de la tuta krist- 
anaro. 

Denove, nenia unuiĝo estas ebla aŭ dezirinda, kiu ne 
estas konstruita sur fundamento de la estinta historio de 
la Eklezio. Car ni ne devas simple serĉi unuiĝon de la 


*) Sendube nia kara samreligiano dirus nun ke, ne Ŝtateklezio, 
sed la S-ta Spirito donus al tiuj noblaj homoj, pro ilia bonfido, 
supernaturajn gracojn. La Anglikana Eklezio, kiel simpla homa 
societo, ne estas kapabla doni al siaj membroj eĉ unu supernatu- 
ran gracon. Redakcio de E.K. 

nuna kristanaro, sed ni devas konservi zorge la unuiĝon 
kun la estinteco. Sed la Roma Seĝo iam estis fakte la 
centro de nedividita kristanaro. Ĝia historio estas tute 
senegala. Ĝi sole povas ricevi la fidelecon de la tuta krist- 
anaro. Sekve ĉiuj, kiuj deziras la Unuecon, devas konsenti, 
ke la Sankta Seĝo estas la sole ebla centro de Kristana 
Reunuiĝo. A. H. NANKIVELL. 


Mi kore sentas kaj ŝatas la privilegion alparoli al aŭd- 
antaro tiel diversa kaj eminenta kiel la ĉeestanta; kaj mi 
tuj diros, kion mi kredas esti la ĝusta celo de nia kunveno. 

Ni deziras, laŭ mia supozo, fari ion por nin liberigi de 
tiu malbona sorĉo, per kiu nia reciproka malamikeco en- 
sorĉis nin. Ni volas kuniĝi, per kunfarita penado tiel agi 
kaj paroli, ke ni forigu tiujn akrajn sentojn, kiuj distenas 
nin, kaj ĉesigu la kruelajn vortojn, per kiuj ni ĉagrenas 
unu la alian. Kaj ni simple rifuzos kontentiĝi, ĝis kiam ni 
tute ĉesigos tiujn malfeliĉajn dividojn, kiuj malĝojigas tiom 
da maltrankvilaj kaj amantaj animoj inter ni. 

Cu do tiu-ĉi kunveno devas nur finiĝi en ekĝemo de 
sentimento, aŭ ĉu ni povas konsenti pri ia komuna kom- 
enca punkto, kaj kuntiri niajn pripensojn al ia komuna 
centro? Por nia unua diskutado mi proponas fari la jenajn 
antaŭsupozojn; kaj mi ne dubas, ke vi tute konsentos kun 
mi. Mi antaŭsupozas, ke la sanktaj Skriboj, kiuj estas la 
komuna tezo de la tuta Kristanaro, neniel pravigos la ek- 
zistadon de multe da kontraŭdirantaj eklezioj, sed male 
ii parolas al ni pri unu Eklezio, kiu estas la komuna 
hejmo de la tuta baptita popolo de Dio. De la samaj 
sanktaj Skriboj ni estas instruitaj, ke povas esti sole unu 
korpo, ĉar estas sole unu Spirito; ke Judeoj kaj Grekoj 
estas „kunheredantoj kaj kunmembroj de la sama korpo”; 
kaj ke ni ĉiuj estas „unu homo en Kristo Jezuo”. 

Ni ne bezonas memorigi la nunan aŭdantaron, ke la 
kristanoj de la unua jarcento konstante zorgis ne sole diri 
la saman aferon, sed ankaŭ restadi en la sama societo, 
ĉar ili restis en la kunfrateco de la Apostoloj, same kiel 
en ilia doktrino, kaj en la partoprenado de la sankta ko- 

muniiĝo, kaj en la preĝoj. Estas do evidente, ke ia unueco 
al kiu mankas la komuna partoprenado de la sakramentoj, 
ne estas sufiĉa por ni. 

Sed ekzistas alia fakto de la Biblio kaj de la Eklezia 
historio, kiun oni ofte forgesas, kaj kiu tre koncernas la 
problemon, kiun ni penas solvi kaj ĝi estas la jena: 

De la komenco mem de la kristana afero oni ĉiam vidas 
unu videblan kaj gravegan personon antaŭ la ceteraj, ke ĉi 
tiu videbla Persono estas nia Savinto mem je la unua 
momento, kiam la Eklezio formiĝas, kaj ĉi tiu videbla 
persono estas S. Petro je la dua momento, kiam la Ekle- 
zio estas formita; kaj ĉi tiu persono estas la Papo poste 
kiam la Eklezio atingas al plena kreskado. 

Tio estas kiel la Bibliaj Skribistoj priskribas la kristanan 
Societon, kaj tiel oni priskribas ĝin en la historio de la 
Eklezio. Estas „Jezuo kaj tiuj, kiuj estas kun Li”, en la 
kvar Evangelioj; „Petro kaj tiuj, kiuj estas kun li”, en la 
Agoj de la Apostoloj, kaj „la Papo kaj tiuj, kiuj estas kun 
li? en la parolo de pli novaj tempoj. 

Alivorte, neniam estis tempo, kiam ne estas videbla 
persono prezidanta je kristanaj aferoj. 

La principo havi prezidanton ĉe Ĉia kunveno estas la 
kutimo de la komenco, kaj verŝajne daŭros ĝis la fino, 
kaj kiuj denuncas la papan regadon kiel unuvira teorio, 
tiuj devas montri al ni kiel sen ĝi oni povas kunteni unu 
societon. 

I. 


Ŝanĝo kaj ĝiaj kondiĉoj. 

Sed propono, kiel la nia, kiu supozas ke la estanta 
stato de aferoj estas malbona, evidente postulas ŝanĝon; 
kaj estas absurde konsideri Reunuiĝon, se vi rifuzas per- 
mesi ŝanĝon. 

Kaj denove, escepte se vi pretendas esti senerara, “) 


*) Efektive, la Katolika Eklezio tenas kiel dogmon, ke ĝia Dia 
fondinto donacis al ĝi la senerarecon pri ĉio kio koncernas la Fidon 
kaj la Morojn. Pri la disciplino, tamen, la Eklezio povas fari ŝan- 
ĝojn, laŭ la tempo, la landoj, kaj la cirkonstancoj. Redakcio de E.K. 

estas absurde diri, ke ĉiu alia eklezio devas ŝanĝiĝi, sed 
la via ne. Do la principon mem ni ne devas konsideri, sed 
nur la kondiĉojn de ŝanĝo. 


1. Ĉiu Eklezio devas ŝanĝiĝi laŭ sia propra speco. 

Kaj tie ĉi, laŭ mi, ni devas postuli de ĉiu Eklezio, ne 
ŝanĝon de iu speco ajn, sed sole ŝanĝon laŭ sia propra 
speco. 

Ekzemple, se la Orienta Eklezio cedus al la Roma Seĝo 
unuaecon laŭ dia rajto, ĝi tiel deklarus tion saman, kion 
ĝi certe atestis antaŭe, nome, je la konsiliĝo ĉe Efeso en 
la jaro 431, kaj ree ĉe Kalcedono en la jaro 451. Alivorte, 
dirante tion, la Orienta Eklezio ŝanĝadus sin laŭ sia pro- 
pra maniero. 

Kaj tiel ankaŭ la Anglikana Eklezio, kiu pretendas ĉu 
prave aŭ malprave esti la daŭrigado de la antikva Eklezio 
en Anglujo, povus rekonsideri sian pozicion kaj konfesi 
unuaecon per dia rajto en Romo hodiaŭ, kiel ĝi certe kon- 
fesis en la daŭro de 900 jaroj antaŭ la reformacio. Kaj tio 
ŝajnas esti pli facila, kiam ni memoras, ke la Eklezio Angli- 
kana konfesas la aŭtoritaton de tiuj samaj konsiliĝoj, kiuj 
konfesis tiun rajton mem. 

Farante tion, ĝi nur diradus ĝuste tion, kion ĝi tiel ofte 
diris antaŭe; kaj sekve, ĝi ŝanĝadus sin laŭ sia propra 
speco kaj maniero. 

Sed kontraŭe Romo tute ne ŝanĝus sin laŭ sia propra 
maniero, se ĝi dirus, ke ĝia unuaeco estas nur honora, ĉar 
diranta tion, Romo dirus tion, kion ĝi antaŭe neniam diris. 

Ankoraŭ denove, se Anglujo kontrolata de malbonmora 
kaj diboĉa reĝo, kaj kontraŭ la konsento de la ekleziaj 
aŭtoritatoj iniciatis ŝanĝon for de Romo post naŭcent jaroj 
de komuna vivo, kial Anglujo ne povas iniciati reŝanĝon 
kaj revenon al Romo post tricent jaroj de aparta vivo? 

Kaj tiuj diversaj kondiĉoj estas eĉ pli evidentaj en la 
afero de Sanktaj Ordonoj. Car Romo neniam konfesis la 
Anglikanajn Ordonojn ; sed Anglujo ĉiam konfesis la Romajn 
Ordonojn same kiel la siajn. 

Tial se oni petus, ke Romo pravigu Anglikanajn Ordonojn, 

oni petus ke Romo diru tion, kion ĝi neniam dirus antaŭe; 
sed se la Anglikana Eklezio en la momento de reunuiĝo 
estus petita konfesi la Ordonojn de Romo, oni petus, ke 
ĝi faru tion, kion ĝi ĉiam faris antaŭe: t.e. la ŝanĝo estus 
laŭ ĝia propra speco. 

Fakte, kiel alie vi povos kontentigi la du partiojn, es- 
cepte se vi almetos al la okazo ne la principon, kiu estas 
akceptata sole de unu, sed la principon, kiu jam estas 
akceptata de ambaŭ? 

En tia okazo la Eklezio Anglikana neniel malkonfesus 
la Anglikanajn Ordonojn; sed ankoraŭ ĝi konfesus la bezo- 
non kontentigi Romon same kiel Anglujon. Kaj la nova 
generacio de pastroj konos sole la novajn kondiĉojn, kaj 
ne plu estos embarasata per la pasintaj malfacilaĵoj. Oni 
do devas distingi la momenton de reunuiĝo de la momen- 
toj, kiuj alkondukas al ĝi; kaj la demando pri ordonoj 
estos solvita aŭtomate, kiam alvenos la momento de reunuiĝo. 

Kaj tiel ankoraŭ unufoje rilate al fundamentaj principoj: 
eklezio kiu neas senerarecon, neas ĝin rilate al si mem, 
kaj tial ne povas pretendi esti perfekta. Sed aliflanke en 
kiu grado eklezio anoncas sian senerarecon, en tiu grado 
ĝi ne povas eĉ pripensi pri ŝanĝo sen sinkulpigado. Sekve 
la sintenado de Romo en la entrepreno de unuiĝo devas 
esti senegala. 


2. La Ado de Ŝanĝo. 

Ĉia: ŝanĝo flanke de religia korpo devas komenci de 
individuo. Tio estas grava: ŝanĝo flanke de ia religia korpo 
dependas de antaŭa preparado, kiu devas komenci en la 
menso de ia speciala persono: kaj tia viro nepre devas 
esti denuncata kiel perfidulo je la komenco; eĉ se li estas 
salutota kiel reformanto en la fino. 

Rememorigu al vi la nomojn de Lutero en Germanujo, 
kaj de Henriko VIII, Cranmer, Cromwell, Latimer kaj 
Ridley en Anglujo, kaj vi vidos, ke ĉiuj tiuj tenis opiniojn 
interne de la Rom-Katolika Eklezio, kiuj estis kontraŭ la 
dogmaro de tiu Eklezio. Ciu el tiuj: al tiu grado starigis 
sin kontraŭ la aŭtoritatoj de sia tempo; kaj ĉiu, mi timas, 

parolis malbonaĵojn pri altranguloj. Kaj ni hodiaŭ, kiuj nin 
trovas ekster la Eklezio de Romo, sen imitado de iliaj 
kontraŭleĝaj kaj senordaj procedoj, havas pli bonan rajton 
proponi ŝanĝon ol ili, tial ke la direkto de nia proponata 
ŝanĝo estas alproksime de la plimulto da kristanoj, kiam 
efektive ilia direkto estis for. 

Je ĉi tiu punkto ni eltrovas la heroecon de la unuiĝa 
movado: ĉar, escepte se vi volas kontraŭstari nian Sinjoron, 
vi devas favori reunuiĝon: kaj escepte se vi volas kon- 
traŭdiri vian racion, vi devas konfesi ke reunuiĝo signifas 
ŝanĝon: kaj de kiu ajn vidpunkto vi rigardas la aferon, se 
ia tuta korpo devas ŝanĝiĝi, ĝi devas komenci la ŝanĝon 
en ia individuo — kiu li povas esti ? 

Imagu al vi, se vi povas, la Papon komencantan nei la 
papan senerarecon, je unu fino de sia eklezio; aŭ nuran 
paroĥestron farantan tion saman je la alia: aŭ ni supozu 
ke la Anglikana ĉefepiskopo aprobas la Unuaecon de Romo 
tie ĉi, aŭ la pastro de malgranda paroĥo faras la saman 
tie! En ĉi tiu aŭ tiu okazo, la malfeliĉulo tuj fariĝos res- 
pondinda al la kulpigo pri perfideco. 

Kaj tio klarigas kial en ĉi tiu afero, ĉiu atendas por ke 
iu alia antaŭe sin movu, kaj ĉiu eklezio predikas al aliaj 
tiun saman evangelion de ŝanĝo, kiun ĝi rifuzas por si 
mem: simile al la knabo, kiu donis ian suspektan man- 
ĝaĵon al sia frato por manĝi, promesante ke, se ĝi ne 
mortigas lin, li ankaŭ post ne longe partoprenos. 

Plie, se individuo devas komenci la ŝanĝadon, ni ja devas 
serĉi tiun personon sur la cirkumferenco kaj ne apud la 
centro de la rondo. Unue venas privata opinio; poste 
publika opinio; unue, la malfaldado de la nova ideo de la 
individuo, kaj poste la konsiderado de la ideo de la soci- 
eto: la hontindaĵon diras la unu unue, kaj ripetas la mul- 
taj poste: ĉar tia antaŭa procedo estas necesa por pretigi 
la vojon de tiu granda kaj dezirinda ŝanĝo, kiun ni nomas 
Reunuiĝo, 

Il. 


Efika Hipotezo. 


Nu do, se ni povas konsenti, ke la pozicio de la Roma 
Eklezio estas senegala kaj tute speciala, ke ĝi kunportas 
gravan reputacion, per kiu ĝi povas alteni la atenton de 
la mondo, ke ĝiaj pretendoj estis entute la samaj tra la 
tuta tempo de ĝia ekzistado, kaj ke la ceteraj eklezioj 
konfesis tiujn pretendojn iatempe en la estinteco; kial tiuj 
eklezioj ne povas turni sin denove al Romo kaj konsideri 
la eblecon refari tian konfeson je la nuna tempo ? 

Proponante tion, mi ne diras necese, ke Romo estas 
tute prava, nek ke ĝi ne devas ordigi ion: kontraŭe, mi 
eĉ ne efektive diras, ke Romo estas prava en ia grado, 
kio ajn estas mia privata opinio. Sed mia celo estas fari 
praktika kaj ebla ĉi tiun entreprenon, per la kuntirado de 
niaj pensoj al unu difinita punkto, t.e. la jena: 

Se ni volas ampleksi Romon interne de la limoj de tiu 
entrepreno, ni devas rigardi ĝin unue, ne laste; kaj ni. 
devas meti ĝin en la unua vico kaj en speciala kaj aparta 
loko. Ĝuste kiel la esprimo de homa vizaĝo sanĝiĝas kune 
kun la disvolviĝo de lia karaktero, sen ia ŝanĝo videbli- 
ĝanta en lia fizionomio, tiel estas rilate al la Roma Ekle- 
ZiO. Ĝiaj disciplinoj, reguloj kaj kutimoj ja povas ŝanĝiĝi 
laŭ la bezonoj de tempo kaj cirkonstancoj; ĝia vizaĝo 
povas esti ŝanĝata senfine per la profundiĝo de ĝia spirita 
karaktero; sed ĝia ĉefa konturo estas kia ĝi estas; kaj 
devas daŭri tiel longe kiel la Eklezio mem. 

Post tre zorga konsidero de ĉi tiu demando en la daŭro 
de multaj jaroj, mi konvinkiĝis iom post iom, ke estas 
multe pli kredinde, ke ni Anglikanoj malkomprenis la pre- 
tendojn de Romo, ol ke tiuj pretendoj estis simple neveraj 
de la komenco. Kaj pro tio, ke efika hipotezo estas necesa 
al ĉi tiu entrepreno, mi volus tiksi la vagantajn imagojn de 
la pacigantoj unue al la fakto de nia Savinto, due al Lia 
apostolo S. Petro, kaj trie al la plej grava persono de la 
kristana mondo: tiel ke niaj studoj pri tiu demando estu 
kuntiritaj al tiuj ĉi tri punktoj. 

Tiuokaze ni bezonas distingi inter opinio kaj kredo, 
kaj plue inter la rajto akcepti teorion kaj eĉ konfesi ĝin 
interne de zorge limigitaj kondiĉoj, kaj aliflanke la rajto 
instrui ĝin al ĉiu samreligiano: kvankam ĉiaokaze nenia 
plano por reunuigo povas esti elfarata tute logike. Sed 
escepte se al kristanoj ekster la Roma Eklezio estas perme- 
sata racia libereco, kaj escepte se ili povas teni opiniojn 
ekster la limoj de sia eklezia pozicio, korpa reunuiĝo estas 
neatingebla. 

Ni ne estas devigitaj antaŭvidi aŭ antaŭdiri la rezultatojn 
de nia entrepreno. Se la movado elvenas de la Spirito 
Sankta, Li scios, kiel uzi la plej diversajn materialojn. En 
la intertempo tiaj oportunoj kiel la nuna ebligas al ni kona- 
tigi la ideon de unuiĝo, fondi utilajn precedentojn, kaj 
okupi favorajn poziciojn, de kiuj oni povas havi pli klaran 
vidon de la situacio. 

Fine, la amika interparolado, kaj respondo de koro al 
koro, en ĉiuspecoj de manieroj, tiel efikaj kiel delikataj, 
helpas subfosi la fundamentojn de tiuj obstinaj baroj, kiuj 
almenaŭ en mia lando estis starigitaj por ni, ne de ni en 
la unua tempo, kaj kiuj nur estas subtenitaj pro la mal- 
noblaj bezonoj de partio kaj partianeco. 

Mia fervora preĝo, do, estas, ke la amo al Dio estu dis- 
verŝata en niajn korojn de la Sankta Spirito, kiu estas 
donita al ni; ke la paco de Dio venu al ni denove; kaj 
ke dia beno estu sufiĉege kun vi en ĉiuj prikonsiliĝoj de 
ĉi tiu kongreso. SPENCER JONES. 


(El angla lingvo tradukis A. H. NANKIVELL por la Unua 
Katolika Esperantista Kongreso). 

l. 
Submetiĝe mi aperas 
Antaŭ vi, eterna reĝo; 
La animon, mi esperas, 
Vi blankigu kiel neĝo, 
Ĉar mi pentas ĉiun krimon 
Makulintan la animon. 


2. 
Mi ja kredas, ke ĉeestas 
En la pano vi, Sinjoro, 
Ciam vi kaŝita restas 
Al okuľ, sed ne al koro. 
Pligrandigu tiun kredon, 
Donas ĝi ĉielheredon. 


3. 
Mi esperas, ĉar pro savo 
Mia vi suferis morton, 
Mi, ne plu de l peko sklavo, 
Iros tra ĉielan pordon. 
Plifortigu la esperon, 
Cieligas ĝi la teron. 


4. 
Mi vin amas, plej aminda, 
Dolĉa Jezu’, ĉiun horon, 
Kvankam mi ne estas inda, 
Tamen venu en la koron, 
Ekbruligu mian amon, 
Pligrandigu ĝian flamon. 


5; 
Via graco ĉirkaŭplektu 
Mian kor’, ke sin direktu 
Mia plej intima sento 
Al Sanktega Sakramento. 

6. 
Plej amata, bona jezu’, 
Kara Diofil', ne ĉesu 
Loĝi grace en la koro 
Mia ĝis la morta horo. 


1. 
Helpu min en agonio, 
Ĉielpano, vera Dio, 
Gvidu min al via trono, 
Kie logas daŭra krono. 


8. 
Ho, Maria, Dipatrino, 
Petu vian karan filon, 
Ke ne metu, ĝis la fino, 
Inter ni la pek’ barilon, 
Ke mi ĝoju kun anĝeloj 
Por eterne en ĉieloj. 


A. TASBENDER, 
Jagersburg, Germanujo, ĉefinstruisto. 


Romo kaj la Papo. 


Ni eltiras sekvantajn liniojn el episkopa letero de Mon- 
sinjoro DUBOURG, ĉefepiskopo de Rennes (Francujo), kiuj 
rilatas al Romo kaj al Papo. 

En la nuna jaro multaj katolikaj esperantistoj partoprenos 
al nia Pilgrimo; tiuj linioj sendube interesos ilin kaj ankaŭ 
niajn legantojn nepartoprenontajn. 


I. 


.. Kiam, trapasante rapide malgajajn kaj melanko- 
liajn ebenaĵojn de la roma kamparo, la lokomotivo, per 
sia akrasona fajfilo, sciigis, ke ĝi alproksimiĝas celon de 
sia vojaĝo; kaj tiumomente, sur la ĉiela lazuro, jam form- 

iĝas brilegaj kupoloj de famaj bazilikoj, kiuj urbon super- 
elstaras, tiam la kapo senĉapeliĝas, la koro plej rapide 
batas, la lipoj bruetas preĝon, kaj la manoj, en gesto in- 
stinkta, salutas tiun urbon, kiu rememorigas tiom da gloraj 
memoroj. 

Mi ne parolos pri tiuj monumentoj de l' antikva tempo 
idolana, kiuj antaŭ vi stariĝas je ĉia kurbo de l” strato, 
kaj kiuj faras Romon, la urbo unika en la mondo. Ta- 
men kia ampleksa temo por interesega studo estas Ĉiuj tiuj 
antikvaĵoj de lantikveco, kiu havis sian grandecon kaj 
belecon: la Forum kun siaj vundegitaj kolonoj, siaj temploj 
kaj siaj triumfarkaĵoj; la Koliseo elmetante al suno siajn 
grandegajn proporciojn; la Panteo; la Varmbanejoj de Dio- 
kletio kaj de Karakalla; la Palatina Monto kun siaj palacoj 
kaj siaj rimarkindaj pentraĵoj, kiuj, enterigitaj dum multaj 
jaroj, nun reaperas al la lumo. Ciuj tiuj restaĵoj vin ankaŭ 
admonas por sonĝi apud ili, kiel antaŭe Marius sonĝis ĉe 
restaĵoj de Kartago. Oni estas transportita poste du milojn 
da jaroj; kaj en tiu jarcenta malantaŭeniro, oni vidas, sur tiu 
„via sacra”, rekovrita de larĝaj platŝtonoj, trapasi tribunojn ; 
trapasas konsuloj, Cesar'oj, sklavaj popoloj, venkitaj reĝoj, 
fieregaj triumtantoj; starante sur tiuj „rostra”, antikvaj 
tribunoj ankoraŭ restantaj, oni aŭdas, per la penso, paroladi 
oratorojn; kaj plej malproksime oni aŭdas poetojn kanti. 
Ciuj tiuj ombroj malaperis. Sola, la „Tiberis”, ĉeestanto de 
tiom da gloroj kaj da mizeroj, ne ŝanĝis; kaj malgraŭ la 
novaj digoj, kiuj ĝin enpremas; ĉiam ĝi derulas siajn mar- 
verdajn akvojn kaj sian dubeflavan ŝlimon, kiel en epoko 
de Virĝilio kaj de Horatio. „Flavum Tiberim”. 

EĈ mi ne parolos pri tiuj kristanaj monumentoj, kiuj sur- 
metis ruinojn de idolanaro, kaj kies ĉiuj ŝtonoj, kiel en 
grandioza harmonio, kantas la venkon de P Kristo kaj la 
triumfon de Lia Eklezio: „Christus vincit, Christus regnat, 
Christus imperat”. 

Tamen kiom da okazaĵoj belaj kaj impresantaj oni 
povus rakonti pri tiu okupo de ľ Romo de la Cesar'oj de 
unu maleminenta Galilea fiŝkaptiŝto, kiu maltimegis starigi 
sian humilan kaj mizeran katedron, kontraŭ la ora trono 

de imperiestroj, majstroj de tutmondo, kaj kiu, la kruco 
en mano, venkis en tiu grandega batalo! La memoro de 
“Petro estas vivanta ĉien en Romo. Lia statuo anstataŭis 
tiun de Jupiter-Capitolinus, kaj la piaj kisoj de intersekvaj 
generacioj sin paŭzos sur lia bronza piedo kaj finos ĝin 
eluzi. Super liaj sanktegaj ostoj, super tiu „Konfeso””, apud 
kiu episkopoj fervore iras preĝi, la frunto malalte, kredo 
de la fideluloj kaj humana arto, en sia esprimo la plej alta, 
konstruis bazilikon, kies egala ne estas en la tuta mondo. 
Nenie, kiel sub la arkaĵoj de tiu senkompara monumento, 
oni komprenas pli bone la malgrandecon de l' homo kaj 
la grandecon de Dio. Animo estas kiel. neniigita antaŭ la 
vastegaj proporcioj de tiu navo, multbela ĉefverko de la 
kristana sento, antaŭ tiuj grandegaj statuoj, antaŭ tiuj mar- 
moraĵoj je brilaj koloroj, antaŭ tiuj mirindaĵoj de l arto 
amase metitaj de jarcentoj. Estas majesta figuro de beleco, 
viveco, senmorteco de la katolika Eklezio. Nenie en la 
mondo, tiu impreso sin apartigas pli klara, pli taŭga, pli 
impresiga; kaj, legante tiun skribaĵon, kiu malsupre de la 
kupolo, flambrilas per oraj literoj longaj de ses futoj, ĝi 
ŝajnas ke oni vidas la scenon evangelian reiĝi kaj denove oni 
aŭdas la. Kriston diri al Simon Bar-Jonas: Jes, vi estas 
Petro, kaj super tiu ŝtonego mi starigos mian Eklezion; kaj 
la inferaj fortoj ne superos ĝin. 

La Papo estas la videbla estro de l” Eklezio, dum nia 
Sinjoro, meze en gloro, restas ĝia nevidebla estro. 

Do, la Papo estas vera vikario de Jezu-Kristo, Lia vic- 
estro kaj Lia plenrajtigitulo apud la homoj, komisiata por 
Lin anstataŭi, daŭri Lian entreprenon tra la generacioj kaj al 
li donitaj estas rajtoj la plej vastaj, kiuj povus esti asignotaj 
en delegacio al homo. ... . . La tempo, en sia rapida for- 
kuro, formortigis ĉion. Cirkaŭ ni, ĉio dispartiĝas, ĉio 
dispecetiĝas, ĉio pulvoriĝas. “La homoj, la entreprenoj, 
la monumentoj ŝanceliĝas kaj falas, kiel’ fendiĝintaj 
muroj kaj vermoboritaj statuoj. Unu, la Papo venke kon- 
traŭstaras al ĉiuj ventegoj kaj al ĉiuj revolucioj. La homa 
malico vane teksas kontraŭ li intrigojn la plej sciencajn 

kaj la plej malamajn: dank’ al la divina protekto, li vidas 
malsukceson de komplotoj la plej lertaj kaj de intrigoj la 
plej perfidaj. La malkvieta maro, vane, kontraŭ li, levas 
siajn ondojn furiozajn, li staradas neŝancelebla, trankvila, 
kaj serena, sur lia granita ŝtonego. Ruunt et stat. Kaj, 
estas ja vera kompatindaĵo vidi tiujn homojn, tiujn pigmeojn, 
al kiuj historio nenion instruis, ekataki tiun koloson kaj 
antaŭdiri la baldaŭan morton de la Papeco; ĉar, oni povas 
certaj esti, ke estos la Papeco, kiu, laŭ nobla penso de 
LACORDAIRE, ĉeestos iliajn enteriĝojn kaj kiu kantos, an- 
taŭ ilia tombo, la „De Profundis”. 

Oni vidis Papojn mortigitajn de mano de la turment- 
antoj, vangofrapitajn per fera ganto, enfermitajn en karc- 
eroj, forekzilitajn, . . . . tute egale! 

La Papeco postvivis al ĉiuj tiuj insultegoj, al ĉiuj tiuj 
insultoj, al ĉiuj tiuj akcidentoj; kaj antaŭ dek jaroj, la 
4-a Aŭgusto de la 1903 jaro, la mondo ĉeestis al tiu ne- 
forgesebla spektaklo: unu eminenta Papo, kiu nomiĝis 
LEONO XII, ĵus plenigis vivtempon kaj mortis; kaj unu 
alia Papo, kiu antaŭ historio, havos nomon de PIO X, 
deveninta el konscienco kaj el libera elekto de Kardinaloj 
kunigitaj, ekaperis sur horizonto de l' Eklezio; kaj la po- 
polo, amasigita sur la vastega placo de Sankta Petro, 
povis ĵeti al ĉiuj eĥoj de l’ Eterna urbo sian entuziasman 
aklamon: „La Papo mortis! Vivu la Papo!” 


Esperantigis: 
MAX ROUB. 


„DIO GEOMETRIAS” 


(Poemo ricevinta „honoran mencion” ĉe la Oka Kongreso). 


Diradis Plato, „D? geometrias !” 
Sed vi, amiko mia, tion neas; 

Laŭ via diro li ja poezias, 
Belaĵojn kaj miraĵojn ĉie kreas. 

En muskoj kaj filikoj, en la floroj, 
Murmuro de ľ’ rivero rapidanta, 

En sunleviĝoj, sunsubiraj gloroj, 
Freŝiga pluvo ritme faladanta. 


En dolĉa birdokant' el la arbaro, 
Sur la ĉiel” semitaj steloj oraj, 
Ludemaj ondoj sur la vasta maro, 
Koraloj strangaj, konkoj multkoloraj. 


Sed Plato estas nepre senerara, 
Dirante ke geometrias Dio; 

Jen! Ordo estas leĝ’ ĉiela, tera: 
Por taŭga esti, ĝin bezonas ĉio. 


Detruu ordon, kaj ĥaoso iĝos; 
Senforma, senbeleca ĉio estos. 

Matematiko tute se foriĝos, 
Nenio vera, bona, bela restos. 


Ĉu vi ne opinias ke liniojn 
Regulajn, nombrojn amas la Naturo ? 
Ĝuste elformas ŝi la tlorfoliojn, 
Nombrante ilin zorge laŭ mezuro. 


Rigardu la abelojn konstruantajn 
Ĉeleton ĉiun laŭ rigida leĝo; 

Kristalojn vidu en la rok” kuŝantajn, 
Brilantajn en la ĵus falinta neĝo. 


En ĉielarko kaj ĵetita ŝtono 
Kurbojn precizajn oni ĉiam vidas; 
Planedoj, eĉ la sun’ sur ora trono, 
Laŭorde siajn kursojn trarapidas. 


Koloroj ankaŭ sur matematiko, 

El la etero nombroj, ja fondiĝas ; 
Baze la poezio, la muziko, 

Ritmo, —regula nur mezur’ fariĝas. 


KATOLIKA VIVO ĈIULANDA. 147 


Jes, vere estas, poezias Dio, 

„Sed por ke Dio povu poezii, 

Cu vi ne vidas ĉiam ke en ĉio 
Nepre deviĝas li geometrii ? 


(El Amerika Esperantisto.) CELIA DOERNER. 
Aprilo 1913. 


Katolika Vivo Ciulanda. 


Nokto en la S-ta Tombo. 


Nokto pasita en la Sanktega Tombo certe estas la plej 
kara memoro al fidela kristano, kiu vizitis sanktan Landon 
fervorema je kredo kaj pieco. 

Efektive estas viva pruvo, ke li ŝategas ĉi tiun memor- 
aĵon pli ol ĉiuj spektakloj aŭ noktaj festenoj kiujn li jam 
vidis. 

Kiam Lia Imperiestra Moŝto Francisko Jozefo vizitis 
Palestinon dum la jaro 1869, li donis al Jerusalema urbo 
la plej edifan ekzemplon de vera kaj pia katoliko, pasinte 
nokton en la Baziliko de la Sanktega Tombo de Nia Dia 
Savinto, preĝante kaj ricevante la S-an Komunion apud 
la S-ta Tombo. Malgranda marmora tabulo ĉe la manĝ- 
ejo, kie li dufoje vespermanĝis kune kun la malriĉaj Fran- 
ciskanoj memorigas ĉi tiun okazon. 

Oni povas ricevi tiun-ĉi specialan favoron, petante ĝin 
al P-ro Sekretario de la Sankta Lando, kiu loĝas en la 
monaĥejo de S-ta Savinto (St. Salvatore), kiu per letero 
rekomendas la pilgrimanton al la superulo de la Sankta 
Tombo, por ke tiu-ĉi afable gastigu lin kaj donu al li la 
necesajn komfortaĵojn. 

Eble ne ĉiuj scias, ke la S-ta Tombo estas propraĵo de 
Turka governaro, kaj el nememorebla tempo du moham- 
edanaj familioj rajtas fermi kaj malfermi la pordon du 
fojojn ĉiutage; pro tio la kristanaj familioj, kiuj loĝas en 
la sanktejo, pagas fiksitan kotizaĵon, kiu ordinare estas 
2 Sm. (5 frs.) pro ĉiu malfermigo, tamen tiu-ĉi kotizaĵo 

dum la festaj tagoj povas esti altigita ĝis 10 Sm., 20 Sm., 
kaj ankaŭ 40 Sm. Tiu-ĉi aranĝo (t. e. malfermo de la 
pordo post oficiala peto) ekzistas nur de post la Krimea 
militado, ĉar antaŭe la kristanoj dependis de la volo 
de la pordistoj, kiuj kelkfoje demandis por unu mal- 
fermo de la pordo ĝis 200 Sm. kaj pli; kaj tiel la pordo 
restadis fermita dum longa tempo kaj multnombro da mal- 
riĉaj pilgrimantoj devis atendi tri aŭ kvar monatojn, ĝis 
kiam iu riĉa kristano pagis la postulitan kotizon kaj ebl- 
igis ilin eniri en la sanktejon, kiel siaj kunuloj. Kvarono 
da horo antaŭ la fermigo la pordisto batas per ferilo la 
pordon kaj tiuj, kiuj volas foriri, tuje forlasas la Bazilikon 
kaj tiuj, kiuj volas pasigi la nokton en la sanktejo, tuj en- 
iras; tiam unu el la pordistoj bone riglas la pordon kaj 
la alia konservas ĉe si la ŝlosilon. 

Dum la tago la pordistoj staras kuŝitaj sur divano apud 
la Kalvario, observante la enirantojn kaj forirantojn, trink- 
-ante kafon kaj fumante cigaredojn tiel same kvazaŭ ili 
estus en propra hejmo. 

Apenaŭ la pilgrimanto estas enirinta en la sanktejon, kiu 
estas plena je mistera mallumo, nur lumigita per kelkaj 
koloritaj lampetoj, jen lia koro ekpleniĝas je sankta timo kaj 
pieco pro la loka sankteco. Dum li antaŭeniras, li postlasas 
la Kalvarion kaj la ŝmiran ŝtonon, li eniras inter la kolo- 
noj, kiuj apogas la kupolon, kaj sub la arkoj, kiuj ĉirkaŭ- 
iras ĝin, baldaŭ li trovos sin apud la monumento de la 
Reĝo de la Reĝoj. Radio de ena lumo invitas lin tien en- 
iri. Li estas nur sola en la plej sankta loko de la tuta 
mondo, kaj neniu distras lin. Li surgenuas kaj kisas la 
marmoran ŝtonon, kiu kovras la Tombon, en kiu estis 
entombigita nia Savinto. Li, plena je sankta emocio, ek- 
konsideras, ke ĉi tie efektiviĝis la plej granda mistero de 
nia Kredo, ke ĉi tie Nia Savinto venkis la morton kaj 
inferon per Sia glora reviviĝo en tiu unua Paska mateno 
kaj malfermis al ni la ĉielajn pordojn. Ĉi tie la pilgrim- 
anto elvidas la gravecon de tiu-ĉi granda mistero, per 
kiu li estas savita; ĉar se Kristo ne estus reviviĝinta, vana, 
diras l'apostolo, estus nia Kredo. 

Li ĝuas havante tiun-ĉi favoron t. e. genufleksante ĉe 
tiu-ĉi sanktejo, kiun Reĝoj kaj Imperiestroj deziregis vidi 
kaj ne vidis; li memoras pri tiuj unuaj kristanoj, unualoke 
la Sankta Virgulino Dipatrino, la sanktaj Apostoloj, k.t.p. 
kiuj surgenuis ĉi tie dum la centjaroj; kiom da larmoj de 
amo kaj pieco ĉi tie fluis! Kiom da kisoj estis premitaj sur 
tiu-ĉi Tombo! Kiom da agoj de pentofarado estis surir- 
antaj de ĉi tie al la ĉielo! Kiom da animoj estis sanktig- 
itaj ĉi tie! Jes, la bona pilgrimanto elvidas antaŭ siaj ok- 
uloj -multnombran aron da fideluloj dum dudek centjaroj. 
Li elvidas ĉiujn la animojn, kiuj vizitis tiun-ĉi sanktan 
lokon, ĉiujn la piulojn, kiuj ĉi tie preĝis, Ĉiujn krucsignan- 
tojn komencante de Gofredo de Buglione, Ricardo Leona 
Koro kaj mil aliajn personojn piajn kaj respektindajn, kiuj 
ĉi tie adoris Nian Dian Savinton. 

La pilgrimanto, tute ŝanĝita en alia homo, lasas la S-tan 
Tombon, kaj la Franciskana monaĥo, kiu zorgas la pil- 
grimantojn, akompanas lin en silentan ĉambreton, kie li 
ripozas. Ĝi estas malgranda ĉambro sen ia meblo; ĝi 
enhavas nur malriĉan liton, genutleksejon, krucifikson kaj 
kandelon. La. nokta kvieteco kaj la taga laceco alportas 
al li komfortan ripozon, sed eĉ la eĥo de la nokta sonor- 
ilo alvenas al liaj oreloj kiam la sakristana monaĥo ĉirkaŭ- 
iras la monaĥejon, ekvokante la fratojn al la meznokta 
Diservo. El la malgrandaj ĉambroj li vidas foriri silentajn 
figurojn kun longaj barboj, irante senprokraste al la 
Kapelo de la Apero, kie oni kantas la tagan Dioficon, al 
kiu sekvas tiu ankaŭ de la Sankta Virgulino. 

Al nia Pilgrimanto estas montrata speciala loko, kaj li 
ĉeestas tutan la Diservon; kaj tiel, dum la mondo amuzas 
sin en dancoj, diboĉoj kaj teatraj spektakloj, aŭ profunde 
dormas, tiuj fratoj preĝadas pro Lia mizerikordo, diskont- 
ante la kulpojn de la homaro, kiu vokas venĝon al la 
ĉielo. Jes, se ne estus la preĝadoj de tiuj piuloj, kiuj oferas 
sin viktimoj por ni, mizeraj mortemuloj, la Dia venĝo eble 
estus jam frapanta la pekulojn, kiuj dum ĉi tiu horo, pro- 
titante de la nokta mallumeco, iras dronante sin en brutaj 
pasioj. 

Dum la Diservo la pilgrimanto observas strangajn viz- 
itantojn. Jen aperas juna greka Diakono kun longa mal- 
liga hararo, balancanta inter siaj manoj la incensilon 
por honori la kolonon, al kiu Nia Savinto estis ligita kaj kiu 
estas pie konservata en la maldekstra altaro. Poste armena 
Diakono; li estas vestita je longa ornamita vesto kun 
arĝenta krono en kapo. Pli poste alia Kopta Diakono, 
kaj fine granda amaso da Rusaj pilgrimantoj, kiuj multfoje 
klinigas sin kvazaŭ ĝis tero, tuŝante la kolonon kun bas- 
tono kaj respektplene kisante ĝin. Tiel rapide la tempo 
pasas dum la Diservo, kaj la kanto de la Benediktus al- 
proksimiĝas. Nun la patroj vestas sin per la sakrovestoj 
kaj ekkantas la Zaĥarian himnon; ĉiuj leviĝas kaj procesie 
marŝas, mantenante lumigitan kandelon, alternante la Zaĥa- 
rian kanton, akompanatan per la orgena sono, paŝe paŝe 
kontraŭiras apud la Sanktega Tombo, kie estas incensata 
la S-ta Tombo; oni ree turnas al la Sakramenta Kapelo. 
Nenio estas pli kortuŝiga kaj emociiga ol tiu nokta proce- 
sio en la sanktejo. Tiu muziko suprenirigas ľanimon al 
Dio, la emocio premegas la pilgrimanton. 

La katolika Diservo estas finita, sed la pilgrimanto ne 
ŝatas dormi. Li venis ĉi tien por vidi kaj preĝi. Li vizitas 
la haltejon, kie oni metis Jezuon dum la perfiduloj preparis 
la Krucon sur Kalvario, li malsupreniras la kapelon de 
Sankta Heleno, tiel nomita ĉar ĝi estis konstruita de tiu 
ĉi S-ta Imperiestrino, eniras la kapelon, kie oni trovis la 
Sanktegan Krucon. Malproksime la pilgrimanto sentas 
dolĉajn melodiojn; estas la kanto de la Ruslandanoj, kiuj 
dum la nokto fervore kantas kaj preĝas sur Kalvario. 
Kvankam ili ne estas en la vera Eklezio, tamen nia bona 
Savinto ne malŝatas kortuŝeme gvardi tiun-ĉi simplan kaj 
bonkoran popolon, kiu estus la plej fervorema inter la 
katolikoj, se ĝia episkoparo kaj pastraro ne estus tenante 
ĝin en eraro. 

lom da tempo, kaj la Ruslandanoj forlasas la Kalvarion, 
por ĉeesti al la Grekoskismatika Meso, kaj nia pilgrim- 
anto restas nur sola precize ĉe la sama loko, kie okazis 
la plej granda tragedio de la mondo. Li genufleksas ĉe la 

loko, en kiu oni plantis la krucon kun Jezuo najlita sur 
ĝi kaj kie la Savinto de la mondo tiel kruele finis pro ni 
sian morteman vivon. 

La krucifiksigo pasas antaŭ okuloj kiel vizio. Li sentas 
la insultojn kaj la malrespektojn de la popolamaso, kaj 
la vortojn de Kristo mortanta; li vidas la Dipatrinon sub 
la Kruco, ŝi ĉeestas la agonion de la Dia Filo. Nun la 
pilgrimanto emocie kisas tiun sanktan „monton, kaj fervore 
preĝas, por ke estu donota al li la bonan kaj sanktan 
morton. Li memoras ĉiujn siajn karulojn malproksimajn, 
rekomendante ilin al la Dia kompatemo. Poste li turnas 
Sin al Maria. La Patrino de la doloroj havas sur kalvario 
altaron, kie Ŝi ĉirkaŭprenas inter siaj brakoj la senaniman 
korpon de sia filo. Malnova statuo de la dolora Virgulino 
kun larmantaj okuloj ŝajnas diri al pilgrimanto: O vos 
omnes qui transitis per viam, attendite et videte, si est 
dolor sicut dolor meus. (Jerem. Lam. 1. 12.) Kiom da krist- 
anoj kaj ankaŭ katolikoj estas, kiuj havas ĉiujn bonokazojn 
kaj facilecojn por viziti la Sanktan Landon; sed ili pro 
manko de kredo kaj fervoro preferas vojaĝi en aliaj lan- 
doj anstataŭ iri preĝante sur Kalvarion apud la piedoj 
de la Krucifikso, kaj apud la Tombo de Nia Savinto. 

Jam estas matene kaj la suno ekbriletas la pintojn de 
la montoj. La pilgrimanto ree iras ĉe la Sanktega Tombo 
por ĉeesti la unuan katolikan meson, kiun oni diras post 
la Greka, kaj Armena skismatika meso. Jam kelkaj getid- 
eluloj troviĝas surgenuantaj en la anĝela Kapelo. El tie 
Oni povas observi la pastron, oferante la sanktegan sakr- 
ificon de la Meso sur la Tombo mem de nia Savinto. 
Do tie la pilgrimanto sentas la vortojn: Resurrexit! Alleluja! 
Estas la Meso de la Paskofesto, kiun ĉi tie oni diras ĉiu- 
tage dum la tuta jaro. Lia koro pleniĝas je sankta ĝojo, 
kiam li respektoplene ricevas la sanktan Komunion en sia 
brusto. Li foriras el tiu sanktejo kun kiom da bonaj pro- 
ponoj kaj, transforirante inter tiuj gigantaj arkadoj, ŝajnas 
al li, ke li sentas dolĉan voĉon dirante: Pax tecum, me- 
mento Jerusalem. P-ro Ugulino MERCIECA, O. F. M, 

Jerusalemo, 23 dẹ Marto 1913, 

La Nacia Kongreso de la Katolika Junularo Franca. 


La Katolika Asocio de la Franca Junularo organizis sian 
jaran nacian kongreson de tiu jaro en la ĉefa urbo de 
Normandlando: Caen. Pli da kvin miloj el siaj anoj ĉeestis 
al tiu kongreso, kiun prezidis la episkopoj de Bayeux, 
Coutances, Siez, Evreux, Le Mans. 

La Kongreso okazis la 18, 19, 20 de Aprilo. Estis studaj 
kunsidoj, publikaj paroladoj, la vendredon kaj la sabaton. 

Sed la ĉefa tago estis la dimanĉo. Tiu grandioza tago 
komencis per meso nekantata, dum kiu pli ol du miloj da 
kongresanoj komuniiĝis. Poste okazis: kunveno ĉe la cirko, 
plena ĝis la arkaĵo; solena meso en la preĝejo Sankta 
Stefano; festeno, kaj fine ferma kunsido, ĉe kiu la emin- 
entuloj de la katolika movado en Francujo paroladis. 

Rekuraĝiga tago, kiu konigas al la malamikoj de nia 
Kredo, ke la franca junularo estas ankoraŭ fidela al la 


kristana religio, al la Katolika Kredo. 
Max ROUB. 


OZANAM. 


La 25, 26, 27 de aprilo okazis en Parizo la grandiozaj 
centjarfestoj honore al Frederic OZANAM, tiu apostolo, kiu 
mortis, kvardekjaraĝa, lacekonsumita per laboro kaj ne 
kompletiginta sian verkon historian kaj apologian, sed kies 
vivo tiel plene plidaŭriĝas en la nuna tempo per miraklo 
taŭgatempa: la mirinda kreskado de la konferencoj de 
Sankta Vincento de Paŭlo. 

L. E. Kardinalo VANNUTELLI prezidis tiujn festojn kiel 
Legato de la Sankta Seĝo. Multnombraj prelatoj, episkopoj: 
L. L. E. E. Kardinaloj AMETTE, ĉefepiskopo de Parizo; 
LUCON, ĉefepiskopo de Reims; N. N. S. S. CHESNELONO, 
ĉefepiskopo de Sens; HERSCHER, ĉefepiskopo de Laodiceĉe, 
MONNIER, ĉefepiskopo de Troyes, k.t.p. ĉeestis tiujn festojn. 

Kunvenoj kaj religiaj diservoj, rezervitaj al kunfratoj de 
la konferencoj de Sankta Vincento de Paŭlo, okazis ven- 
dredon kaj sabaton ĉe Katolika Instituto kaj ĉe Preĝejo de 
Karmelitoj, kie estas la tombejo de Ozanam, 


KRONIKO DE I. K. U. E. 153 


Dimanĉon matene, ĉe la nacia baziliko de Sankta Koro 
de Jezuo, je la oka, Kardinalo VANNUTELLI kantis meson, 
post kiu multaj ĉeestantoj komuniiĝis. Okaze de tiu cere- 
monio la sonorilego, nomita „La Savoyarde”, aŭdiĝis. 

Sed la ĉefa kaj la ferma ceremonio okazis je la kvara 
vespere ĉe la antikva baziliko de Nia Sinjorino de Parizo. 
Tiu grandega preĝejo estis tro eta por enhavi la grandan 
popolamason, kiu sin premis en ĝi. 

Post la „Kredo”, kantita de 10.000 homoj, pastro JANVIER, 
dominikano, revokis elokvente la vivon tutplenan de kar- 
itato de OZANAM. Li revokis la epokon maltrankvilan, kiam 
Ozanam vivadis, liajn klopodojn por kontraŭbatali la religian 
indiferentecon de liaj nuntempuloj, fine liajn fondojn: la 
Konferencoj de Sankta Vincento de Paŭlo kaj la Predik- 
adoj de Nia Sinjorino de Parizo. 

La Beno de P Sanktega Sakramento malfermis tiun ne- 
forgeseblan ceremonion, al kiu mi feliĉe ĉeestis. 

Je sia alveno kaj ankaŭ je sia foriro de la Katedralo, 
la Papa Legato aklamita estis de la „bona popolo” de 
Parizo per la krioj: „Vivu la Papo, vivu la Legato!”. 

Max ROUB. 


Kroniko de 1. K. U. E. 


Nederlanda Katolika Ligo Esperantista: 
„Nederlanda Katoliko”. 

Dimanĉon la 20-an de Aprilo okazis la 4-a jarkunveno 
de „Nederlanda Katoliko” en la antikva urbo „'s-Hertogen- 
bosch”. Tiu-ĉi urbo kuŝas en la suda parto de nia lando 
kaj estas la ĉefurbo de la provinco „Nord-Brabanto”. Gi 
estas la sidejo de Episkopo kaj Provincestro. Ordinare ĝi 
estas nomata simple „Den Bosch”. Ĝi posedas tre fervoran 
Katolikan Esperantistan klubon. Tial la ĉefestraro de „Ne- 
derlanda Katoliko” elektis tiun-Ĉi urbon por festi la 4-an 
jarkunvenon. La Bosĥa grupo estis invitita, organizi tiun 
ĉi tagon tiamaniere, ke ĝi donus al la vizitantoj krom la 
kunveno ankaŭ kelkajn agrablajn distraĵojn. Bonvoleme la 

Bosha grupo prenis sur sin tiun-ĉi taskon, kaj kunmetis 
belan programon, kiu jam antaŭe akiris multe da aprobo, 
kaj pri ĝi la samideanoj estis tre kontentegaj. 


La Akcepto. 

Frumatene la riprezentantoj de la diversaj grupoj akom- 
panataj je multaj membroj alvenis. Kompreneble la provinco. 
Nord-Brabanto liveris la plej multajn, sed ankaŭ el la 
nordaj regionoj la Liganoj are alvenis. Al la stacidomo la 
samideanoj estis ricevitaj de kelkaj membroj de la Bosĥa 
grupo. Ankaŭ grupo da Liganoj el Boxtel (Bokstelo), kiuj 
bicikle estis alvenintaj, atendis sur la perono la alvenon 
de la samideanoj. La atendtempon ili mallongigis kaj gaj- 
igis per esperantaj kantoj. 


La Sankta Meso. 

Je la deka la Liganoj (pli ol 200) are iris al la bela 
preĝejeto de la Rev. Fratinoj de „Mariĉnburg” por ĉeesti 
la Sanktan Meson. La Rev. Moŝto Pastro Titus Brandsma, 
profesoro al la Karmelita monaĥejo en Oss, oferis la S-tan 
Meson por la vivantaj kaj mortintaj Liganoj. 

Post la unua Evangelio, Pastro L. Moonen, vikario en 
Uden, eklezia konsilanto de la Esperantista grupo „Udeno”, 
predikis esperante pri la vortoj el la Evangelio: „Ĉiu bona 
donaĵo kaj ĉiu donaco perfekta desupra estas.” La predi- 
kisto klarigis, ke Dio, vidinte la malpacon, la malamikecon 
inter la homaro, sendis Sian Filon teren por instrui, ke ni 
havas saman destinon kaj devenon, ke ne ekzistas dife- 
renco inter Grekoj kaj Romanoj, ke ni havas unu urbon 
en la Cielo, unu socion sur la tero. Ke ni estas unu 
popolo, de kiu Li estas la granda Reĝo kaj Juĝanto. Li 
fondis Sian Eklezion, kiu kiel arbego ombras la tutan 
mondon. Tiu-ĉi Eklezio ĉiam dum la jarcentoj plenumis 
sian devon, ĉiam predikis amon kaj instigis siajn infanojn 
konservi la karegan heredaĵon: la fratan amon; la signo 
al kiu oni rekonas la veran kristanon. Nenia rimedo estas 
por ĝi tro multekosta; nenia laboro tro peza, nenia ofero 
tro granda. Tial benis kaj benas la Pontifiko de Kristo 
la Esperanto-movadon kiel bonegan rimedon por kolektigi 

la Kristanojn, por ke ili estu unu ŝafaro kaj unu pas- 
toro. Tial ni devas uzi tiun rimedon, nenian penon kon- 
sideri tro granda kaj neniam kontraŭagadon timi. 


La Lunĉo. 

Post la fino de la S-ta Meso la samideanoj grandparte 
iris al la hotelo „Central”, kie ili ĝuis bonan lunĉon. An- 
taŭe la prezidanto de la Bosĥa grupo, S-ro J. PASTOOR, 
la energia organizinto de la jarkunventago, bonvenigis la 
samreligianojn per koraj vortoj. Jam nun regis la plej 
bona gajeco. 

La vizito al la Katedralo. 

Je la dekdua la Esperantistoj unuiĝis en la Katedralo 
kaj alportis unue saluton al nia Sankta Patrino Maria. 
Poste oni rigardis la preĝejon sub gvido de S-ro L.P. M. 
van VALKENBURG, ĉefinspektoro de renovigo de la Kate- 
dralo, kiu klere klarigis la multajn artaĵojn kaj historiajn 
rimarkindaĵojn. Subite, dum la rondirado, oni ekaŭdis la 
belajn sonojn de la famega orgeno, kiu estis ludata spe- 
ciale por la Esperantistoj, de S-ro P. KALLEBACH, la 
konata artisto. Dum duono da horo li ludis majstre, kaj 
la aŭdantaro estis ravita pro tiu-ĉi imponiganta ludo. 


La vizito al la „Chicago Bioskhkopo”. 

Dum la Ligestraro kunvenis en „Casino”, kunveno, kiu 
ĉiam antaŭiras la jarkunvenon, la Esperantistoj iris al la 
„Chicago Bioskopo”, kie por ili estis prezentata speciala 
scenaĵo de lumbildoj pri la Esperanto-movado. 

Unue aperis la bildo de la aŭtoro de Esperanto: D-ro 
Zamenhof, poste nia majstro ĉirkaŭata de la plej eminen- 
taj Esperantistoj. Kompreneble, tiuj-ĉi bildoj estis salutataj 
per aplaŭdego kaj kiam la fortepiano aŭdigis „La Espero”, 
la ĉeestantoj kune kantis nian „popolhimnon”. Poste ko- 
menciĝis serio da lumbildoj de personoj plej konataj: Lia 
Papa Moŝto Pio X-a kaj Lia elparolo: „Esperanto havas 
grandan estontecon”; Pastro Richardson, prezidanto de 
I. K. U. E.; Pastro Poell, prezidanto de „Nederlanda Ka- 
toliko”; S-ro W. Lutkie, kiu antaŭpuŝis la Katolikan Esper- 
antan movadon en nia Lando; Profesoro P-ro H. Linnebank, 

nia fama oratoro; D-ro J. N. J. Smulders, ĉefredaktoro de 
„Espero Katolika; S-ro Dreves Uiterdijk, la unua Nederlanda 
pioniro; S-ro D. F. Romein, honor-membro de la Holanda 
Societo Esperantista „La Estonto Estas Nia”; Monsinjoro 
M. Schleijer, aŭtoro de „Volapuk” k.t.p., k.t.p. 

Poste sekvis bildoj de la Katolikaj Kongresoj en Parizo, 
Hago kaj Budapesto kaj bildoj de diversaj kunvenoj de 
Nederlandaj Esperantistoj. Ankaŭ bildoj de grupo el la 
unuaj Esperantistoj antaŭ 25 jaroj, Japana grupo kaj diversaj 
konataj eksterlandaj Esperantistoj aperis sur la tuko. 

Plie sekvis serio da lumbildoj pri la ĝeneralaj kongresoj 
kaj manovroj de la Ruĝa Kruco. Fine aperis filmo pri la 
Antverpena Kongreso; precipe la vidaĵo de ĉirkaŭ 2000 
Kongresistoj el 30 diversaj nacioj sur la ornamitaj boatoj 
por fari ekskurson sur la Schelde, vekis grandan entuziasmon. 

La Jarkunveno. 

Antaŭ ol la jarkunveno komenciĝis, la samideanoj estis 
fotografataj sur la enkorto de „Casino”. La salono estis 
bele ornamita per flagoj, kaj sur altaĵo inter plantaĵoj estis 
metitaj grandaj portretoj de D-ro Zamenhof, P-ro Poell, 
P-ro Linnebank kaj S-ro D. Uiterdijk, kiuj estis pentritaj 
de la famega artpentrista firmo MH. Bogaerts kaj Kio el 
Boxtel. Plie sin trovis en la salono bonega kolekto da 
Esperantaĵoj. 

La kunveno komenciĝis je la tria kaj post la malfermo 
per la Kristana saluto, la prezidanto de la Bosħa grupo 
S-ro J. Pastoor bonvenigis la samideanojn. Li memorigis 
ke dum la kvarjara ekzistado de la Ligo la nombro da 
anoj ĉiam pligrandiĝis kaj opiniis ke la bona gvido de la 
ĉefestraro kaŭzis tiun sukceson. Interrompite de aplaŭdo 
li skizis la meritojn de la ĉefestraranoj. 

Poste la Ligprezidanto P-ro Poell bonvenigis la ĉeestan- 
tojn, precipe Monsinjorojn Diepen kaj Prinsen, kiuj honoris 
la kunsidon per sia ĉeesto. Plie li bonvenigis S-ron D. F. 
Romein, la oficialan riprezentanton de la Holanda Societo 
Esperantista „La Estonto Estas Nia”. La parolisto memor- 
igis, ke S-ro Romein estas unu el la unuaj pioniroj de la 
Esperanto-movado en nia lando, kaj ke li estis multajn 

jarojn prezidanto de L. E. E.N., kiu lin honoris per la 
honor-membreco. Longdaŭra aplaŭdo sekvis post tiuj ĉi 
vortoj. 

La ĉefsekretario legis sian jarraporton el kiu oni sciiĝis 
ke du novaj grupoj estis starigitaj kaj la nombro de anoj 
pligrandiĝis de 736 ĝis 831. Tiuj ĉi ciferoj koncernis la 
staton je la l-a Januaro, post tiu ĉi dato ankoraŭ nova 
grupo en Breda fondiĝis, kiu kalkulas 90 membrojn. La 
jarraporto skizis la laboraĵojn kaj utilon de la diversaj 
komisionoj. La membroj de la komisiono por la propagando 
faris paroladojn en 13 diversaj lokoj. La komisiono por la 
presaro senĉese forsendis artikolojn pri la Esperanto- 
movado al la Katolika gazetaro kaj tiamaniere prilaboris 
la publikan opinion. Plie la raporto finiĝis per forta instigo 
por partopreni al la grandioza Esperanto-tago, tenota la 
6-an de Julio en Tilburg. 

La kasisto S-ro Moŝto Th. C. van Erp estis malhelpita 
ĉeesti pro malsano. Tamen li ensendis sian raporton, kiu 
donis sufiĉe kontentigajn komunikaĵojn pri la financa stato. 

La prezidanto dankis la ĉefsekretarion kaj la kasiston 
por iliaj multaj laboraĵoj faritaj dum la pasinta jaro kaj 
komunikis ke la Ligestraro reelektis la ĉefestraron. 

La dua sekretario P. v. Linnebank sciigis, ke li faris 
enketon pri la stato de Esperanto-instruado en la Katolikaj 
Instruejoj. Li forsendis 159 cirkulerojn al seminarioj, gim- 
nazioj kaj kolegioj. El la ricevitaj respondoj montriĝis, ke la 
instruprogramo estas tro ŝarĝita kaj tial la estroj ne povas 
Oficiale enkonduki Esperanton. Tamen en kelkaj instruejoj 
oni instruas Esperanton dum la libertempoj. 

Poste oni paŭzis, dume komisiono ekzamenis la rajtig- 
dokumentojn de grupaj riprezentantoj, kaj post la remal- 
fermo de la kunsido, sciigis, ke 14 grupoj sendis riprezen- 
tanton. 

La diversaj proponoj, kiuj nun estis pritraktataj koncernis 
la internan regularon; la enkondukon de Esperanto inter 
la patronejoj; kaj la starigon de legrondoj. 

Pro la tro longdaŭraj diskutoj nur la riprezentantoj kun 
la ĉefestraro daŭrigis la kunsidon; dume la samideanoj vizitis 

la belegan kunsidejon de la Provinca Konsilantaro kaj la 
urbdomon. 
La vizito al la urbdomo. 
S-ro D. Hermsen, artpentristo, klarigis al la Esperantistoj 
la pentraĵojn en la vestiblo kaj rakontis historiajn inter- 
esaĵojn pri la griza Dukurbo, precipe montrante la fakton, 
ke ĝi estis konstruita dum la periodo de la krucmilitiroj. 
Dum la vizito al la supraj salonoj S-ro V. Cleerdin rakon- 
tis la historion de la urbdomo. Li klarigis kial la arĥitek- 
turo de la urbdomo diferencas de la arĥitekturo de la 
Katedralo. Poste oni malsupreniris en la antaŭ mallonga 
tempo trovitan kelon, kie estus konservataj la antikvaj 
turmentegiloj. 
La komuna tagmanĝo. 
Je la sesa unuiĝis la estraranoj kun parto da samideanoj — 
ĉirkaŭ 80 personoj — por la komuna tagmanĝo en hotelo 
„Noord-Brabant”. La Bosĥha grupo zorgis atente ke dum 
la Tagmanĝo kelkaj muzikistoj plialtigu la gajecon kaj 
societemecon. Ankaŭ fraŭlinĥoro tre meritplene kantis kel- 
kajn esperantajn kantaĵojn. Tre agrabla surprizo estis, ke 
al ĉiuj sinjorinoj kaj fraŭlinoj oni oferis bukedeton. Kom- 
preneble la tostoj kaj kantoj sekvis unu la aliajn seninter- 
rompe. S-ro Romein unue tostis kaj deklaris ke li kvankam 
ne samreligiano alte ŝatas la altan celon de la Katolikaj 
Esperantistoj kaj dankis la ĉefestraron por la invito sen- 
dita al „L.E.E.N.”, kiun li riprezentis. La tagmanĝo fini- 
ĝis tre festene, societeme. 
La publika koncerto. 
Je speciala permeso de la urbestro la urba orkestro donis 
publikan koncerton, okaze.de nia jarkunveno. La koncerto 
altiris grandan popolamason. „Nederlanda Katoliko” povas 
esti kontenta pri la farita propagando kaj la Bosha grupo 
meritas laŭdegon por la bonega aranĝo. 


| H. B. VAN ZWET, 
Ĉefsekretario de „Nederlanda Katoliko”, 
Utrecht, 1-an de Majo 1913. 

Helmond. Nia konata oratoro P-ro Linnebank faris paro- 
ladon en tiu ĉi urbo ĵaŭdon la 24-an de Aprilo. La talent- 
plena: parolisto pritraktis la temon: „la irado de Esperanto 
tra la mondo”. Per trafaj ekzemploj li pruvis la grandan 
utilon de nia helplingo. Poste li rakontis siajn impresojn 
pri „Nia Dua”. Per elokventaj vortoj li konvinkis la aŭdan- 
taron pri la utileco de Esperanto. Post la parolado grupo 
fondiĝis; 14 personoj membriĝis. La grupo aliĝos la „Neder- 
landa Katoliko”. Z. 


— 


SCIIGOJ DE LA REDAKCIO. 


La adreso de la Kasistino de la Roma Pilgrimo estas: 
F-ino M. LARROCHE, 55 rue de Vaugirard, Paris (en la 
Aprila numero p. 122 ni presigis erare 11 anstataŭ 55.) 

Oni bonvolu ankaŭ korekti liniojn 7 kaj 6, p. 109 mal- 
supre, jene: . . . plantado de vere vivanta arbeto kun radi- 
koj kaj branĉoj kreskiĝontaj, kiu la tutan jaron estas atente 
prizorgata, kiu printempon verdiĝas, k.t.p. 

Pri „festlibro” okaze de 10-jara ekzistado de E. K. (Vidu 
Aprilo p. 127) mi sciigas, ke tro malmultaj ŝajnas interesiĝi 
pri la atero. La festlibro do ne eldoniĝos. Eble ni donos 
testnumeron de E.K. en Oktobro; tio dependas de sufiĉe 
grava kunlaboro al ĝi; se ne, ni preterpasigos la fakton 
nemenciite kaj eldonos ordinaran Oktobro-numeron. Ni 
dankas tiujn, kiuj promesis kunlabori al la nun ne eldo- 
nota festlibro, nome. P-ro RICHARDSON (Belg.), P-ro POELL 
(Nederl.), Max ROUB (Franc.), F-ino HORNUNG (Gerim.), 
S-ro RAVANELL (ltal.), S-ro WESELY (Aŭstr.) kaj S-ro 
SCHENDELER (Nederl.). 


Ne-otficiale mi atentigas la Akciulojn al Art. 19 kaj 20 
de Statutoj de la Akcia Societo „Espero Katolika”. La 
agendo de la ĝenerala kunveno de la akciularo estos pu- 
blikigata antaŭe en E.K.; do tiuj kiuj deziras proponi ion, 
metigi ion sur la agendon, devas antaŭe sciigi la direkcion 
de la Akcia Societo pri tio. Kompreneble, kiel en ĉiu ordi- 
gita societkunveno kaj laŭ la Statutoj, oni nur rajtas decidi 

pri aferoj, kiuj estas antaŭe metitaj sur la agendon kaj 
antaŭe sciigitaj al la akciularo. 

La Komitato de la Internacia Pilgrimo Katolika eldonis 
belegajn poŝtkartojn kaj markojn. 

La prezo estas 100 postmarkoj 4 frankojn; 50 p. m. 2.25 
frankojn; 12 p. m..O.60 frankojn. Bedaŭrinde la prezo de 
la markoj estis nelegebla pro algluado de la specimenoj 
senditaj al la redakcio precise sur la loko en la cirkulero, 
kie estis presita la prezo. Ni estas do devigataj prokrasti 
la sciigon pri la prezo de la markoj ĝis Junia numero. 

„Nederlanda Katoliko” eldonis belan poŝtkarton desegni- 
tan de la Artisto MOERKERK. Ĝi vidigas scienciston, legantan 
en libro „Esperanto”, super kiu radianta kruco kaj ĉirkaŭe 
emblemoj pri arto, industrio, scienco k.t.p., kaj super 
la tuto la enskribo: Nederlanda Katoliko. La estonto estas 
nia. La tuta homaro parolu Esperanton. Pri la poŝtkarto kaj 
la ekspozio de religia arto en ”s Hertogenbosch S-ro 
PASTOOR petas al ni enpresigi jenon: 


'S HERTOGENBOSCH, 28 Aprilo 1913. 


Mi havas la honoron sendi al vi la unuan cirkuleron de la eks- 
pozicio de religia arto, kies komitato kiel vi scias aliĝis kiel 
Esperantia Entrepreno. Mi esperas ke vi bonvolos enpresigi la tutan 
cirkuleron en via grava gazeto „Espero Katolika” kaj aldoni al 
tio la peton al via legantaro traduki la cirkuleron nacialingve kaj 
tion enpresigi tute aŭ parte en la naciaj gazetoj kaj sendi ekzem- 
pleron de tiuj gazetoj al S-ro M. van der Bruggen, delegito de 
U.E.A. en 's Hertogenbosch, Orthenstraat, kiujn ni uzos por nia 
propagando. 

Ankaŭ vi trovos en Ĉi-tiu letero la artistan poŝtkarton de S-ro 
H. Moerkerk, eldonita de nia grupo. Ĉu vi bonvolas ankaŭ priparoli 
ĝin en via gazeto? La prezo estas Sm. 0.22 po 5 ekzempl. (afrank.) 
Oni mendu la kartojn je S-ro Damen, Chrispijnstraat, 's Hertogen- 
bosch. La profito estas tute destinata por nia propagando kaj la 
gajnon de la unua milo ricevos la Tilburga grupo por ĝia Espe- 
ranto-tago dum la Ekspozicio. 

Nia jarkunveno jam havis grandan sukceson en nia urbo. La 
sekvontan monaton ni komencos kurson por grupo de tre intelek- 
tualaj personoj (kasiistoj k.t.p.). 


